P6_TA(2006)0057

Επανεξέταση ορισμένων περιορισμών πρόσβασης στην κοινή αλιευτική πολιτική (Περιοχές περιορισμού αλιείας Shetland Box και ευρωπαϊκής χωματίδας)

Ψήφισμα του Ευρωπαϊκού Κοινοβουλίου σχετικά με την επανεξέταση ορισμένων περιορισμών πρόσβασης στην Κοινή Αλιευτική Πολιτική (Περιοχές περιορισμού αλιείας Shetland Box και ευρωπαϊκής χωματίδας) (2005/2190(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής στο Συμβούλιο και στο Ευρωπαϊκό Κοινοβούλιο με τίτλο "Επανεξέταση ορισμένων περιορισμών πρόσβασης στην Κοινή Αλιευτική Πολιτική (Περιοχές περιορισμού αλιείας Shetland Box και ευρωπαϊκής χωματίδας)" (COM(2005)0422),

- έχοντας υπόψη τα άρθρα 18 και 19 του κανονισμού (ΕΚ) αριθ. 2371/2002 του Συμβουλίου της 20ής Δεκεμβρίου 2002 για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής [1],

- έχοντας υπόψη το άρθρο 29 του κανονισμού (ΕΚ) αριθ. 850/98 του Συμβουλίου της 30ής Μαρτίου 1998 για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών [2],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Αλιείας (A6-0016/2006),

1. σημειώνει ότι η Επιτροπή έχει πλέον εκπληρώσει τη δέσμευσή της βάσει του άρθρου 19 του κανονισμού (ΕΚ) αριθ. 2371/2002 του Συμβουλίου, σύμφωνα με το οποίο έπρεπε να αξιολογήσει την αιτιολόγηση των περιορισμών της πρόσβασης σε ύδατα και πόρους εκτός της ζώνης των 12 ναυτικών μιλίων σε σχέση με τις περιοχές περιορισμού αλιείας των νήσων Shetland (Shetland Box) και της ευρωπαϊκής χωματίδας (Plaice Box)·

2. σημειώνει ότι, για διάφορους λόγους, οι εκτιμήσεις έχουν διαρκέσει πολύ περισσότερο από ό,τι προβλεπόταν αρχικά·

3. επικροτεί την απόφαση της Επιτροπής να διαβουλευθεί ευρέως με τον κλάδο και τα κράτη μέλη πριν διαμορφώσει γνώμη για το σημαντικό αυτό θέμα·

4. επικροτεί τον ρόλο του Περιφερειακού Γνωμοδοτικού Συμβουλίου Βορείου Θαλάσσης (ΠΓΣΒΘ), το οποίο παρείχε στην Επιτροπή συμβουλές σχετικά με τη λειτουργία και την αποτελεσματικότητα των περιοχών Shetland Box και Plaice Box, και καλεί την Επιτροπή να συνεχίσει να στηρίζεται στις συμβουλές του ΠΓΣΒΘ κατά την περαιτέρω αξιολόγηση των περιοχών αυτών·

5. επικροτεί την απόφαση της Επιτροπής να διατηρήσει το καθεστώς της περιοχής Shetland Box για τρία ακόμη χρόνια, ενόσω διενεργούνται περαιτέρω αξιολογήσεις για την περιοχή ως πρώτο βήμα για τη διασφάλιση της προστασίας των αλιευτικών κοινοτήτων από ένα αλιευτικό καθεστώς το οποίο θα διασφαλίζει το μέλλον τους ως βιώσιμης βιομηχανίας·

6. σημειώνει ότι η Επιστημονική, Τεχνική και Οικονομική Επιτροπή Αλιείας (ΕΤΟΕΑ) συνέστησε τη διατήρηση της περιοχής Shetland Box·

7. σημειώνει ότι το ΠΓΣΒΘ συνέστησε να διατηρηθεί το καθεστώς της περιοχής Shetland Box εν αναμονή περαιτέρω αξιολόγησης·

8. θεωρεί ότι, σε περίπτωση που οι περαιτέρω εκτιμήσεις της περιοχής Shetland Box διαρκέσουν περισσότερο από την τριετή περίοδο που προβλέπεται επί του παρόντος, ο ισχύων κανονισμός θα παραμείνει σε ισχύ, σύμφωνα με τη γνωμοδότηση της ΕΤΟΕΑ·

9. σημειώνει ότι η ΕΤΟΕΑ επισήμανε ότι, εάν καταργηθεί η περιοχή Shetland Box, ενδέχεται να προκύψει κάποια αύξηση της αλιευτικής προσπάθειας στην περιοχή και επισήμανε περαιτέρω ότι πρέπει να αποφευχθούν οιεσδήποτε αλλαγές αυτού του είδους που θα μπορούσαν να οδηγήσουν σε αύξηση της αλιευτικής προσπάθειας στην περιοχή·

10. σημειώνει ότι οι αρχές του Ηνωμένου Βασιλείου και της Γερμανίας υποστήριξαν τη διατήρηση της περιοχής Shetland Box και ότι η κυβέρνηση του Ηνωμένου Βασιλείου έχει δηλώσει ότι οι αλλαγές δεν είναι ούτε απαραίτητες ούτε επιθυμητές·

11. σημειώνει ότι η περιοχή Shetland Box είναι σημαντική για τον μπακαλιάρο, το νταούκι του Ατλαντικού και την πεσκαντρίτσα και ότι η ΕΤΟΕΑ θεωρεί ότι αυτό ισχύει περισσότερο τώρα από ό,τι όταν δημιουργήθηκε η περιοχή·

12. σημειώνει επίσης με ανησυχία τη διαπίστωση της ομάδας εμπειρογνωμόνων της Επιτροπής, η οποία συστάθηκε για την αξιολόγηση της αποτελεσματικότητας των περιοχών Shetland Box και Plaice Box, ότι γενικά τα αποθέματα εμπορικού ενδιαφέροντος στην περιοχή Shetland Box βρίσκονται εκτός των ασφαλών βιολογικών ορίων, με εξαίρεση τα αποθέματα μπακαλιάρου και μαύρου μπακαλιάρου·

13. καλεί την Επιτροπή να προβεί σε ποσοτική αξιολόγηση των πιθανών επιπτώσεων οιωνδήποτε μεταβολών στο καθεστώς της περιοχής Shetland Box·

14. επικροτεί την απόφαση της Επιτροπής να διατηρήσει το καθεστώς της περιοχής Plaice Box και τους συναφείς περιορισμούς πρόσβασης, εν αναμονή περαιτέρω μελέτης·

15. σημειώνει ότι οι γερμανικές αρχές υποστηρίζουν τη διατήρηση της περιοχής Plaice Box και ότι η κυβέρνηση του Ηνωμένου Βασιλείου σημειώνει ότι οιαδήποτε απόφαση θα πρέπει να ληφθεί στο πλαίσιο της μελλοντικής διαχείρισης των πλατυψάρων και των συστάσεων του ΠΓΣΒΘ·

16. σημειώνει ότι ο στόχος διατήρησης των πόρων στην περιοχή Plaice Box είναι σαφής·

17. καλεί την Επιτροπή να διενεργήσει την αναθεώρησή της για την περιοχή Plaice Box υπό το πρίσμα της μελλοντικής διαχείρισης των πλατυψάρων, συμπεριλαμβανομένου του σχεδίου αποκατάστασης των πόρων χωματίδας·

18. σημειώνει ότι η ανωτέρω ομάδα εμπειρογνωμόνων της Επιτροπής τόνισε την κοινωνικοοικονομική σημασία των εν λόγω περιοχών·

19. σημειώνει περαιτέρω ότι η ομάδα εμπειρογνωμόνων θεωρεί ότι ένας από τους στόχους της περιοχής Shetland Box είναι η παροχή προστασίας στις κοινότητες που εξαρτώνται από την αλιεία στη βόρειο Σκωτία·

20. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 358 της 31.12.2002, σ. 59.

[2] ΕΕ L 125 της 27.4.1998, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 2166/2005 (ΕΕ L 345 της 28.12.2005, σ. 5).

--------------------------------------------------